George Bergstrom

George Edwin Bergstrom (1876–1955) var en amerikansk arkitekt. Han bodde og arbeidet i Los Angeles, men er mest kjent som sjefsarkitekt for Pentagonbygningen i Virginia.

Han vokste opp i Neenah i Wisconsin, der familien drev et jernstøperi. Han var norsk-amerikaner på farens side av slekten. Faren George O. Bergstrom, opprinnelig Jørgen Olaf Bergstrøm, ble født i Asker og kom til Amerika som barn, sammen med sine foreldre, Johannes og Jørgine.

Han gikk på flere prestisjefylte skoler og studerte så arkitektur ved Massachusetts Institute of Technology (MIT). Han begynte i et arkitektfirma i New York, men flyttet til Los Angeles i 1903. Bergstrom begynte i John Parkinsons arkitektfirma, hvor han i 1905 ble partner, og i 1916 begynte han for seg selv.

Noen av Bergstroms mest kjente arbeider i California er Pasadena Civic Auditorium, Paramount Theatre og Los Angeles Athletic Club. Han blir likevel best husket for et av sine siste arbeider, som sjefarkitekt for Pentagonbygningen (1941–1943), hovedkvarteret for det amerikanske forsvaret.

Bergstrom var president i American Institute of Architects fra 1939 til 1941.

Referanser 

Arkitekter fra USA
Alumni fra MIT
Personer fra USA av norsk opphav
Personer fra Winnebago County i Wisconsin